Valke keer 5 aan wat zama-zamas kos gee | Netwerk24
Valke keer 5 aan wat zama-zamas kos gee
Deur Alet Van Der Walt 04 April 2017 17:12
Die Valke in die Vrystaat het 'n groot slag geslaan toe 'n netwerk vernietig is wat na bewering kos aan onwettige myners, ook bekend as zama-zamas, op die Goudveld voorsien het.
Kapt. Philani Nkwalase sê danksy die ondersoekwerk wat op die netwerk gefokus het, kon die Valke vyf mans Vrydag in hegtenis neem.
Hulle het reeds almal Maandag in die hof in Welkom verskyn en sal in aanhouding bly tot 12 April wanneer hulle na verwagting om borgtog gaan aansoek doen.
Drank soos bier en likeur is glo ook baie gewild en duur vir zama-zamas om te bekom en word deur die bogrondse kosnetwerke vir die onwettige myners aangekoop en verpak. Foto: SAPD
Zwelandile Mpalampela (48) Zukisani Stemele (26), Thuso Ntuli (51), Hlathi Zawe (61) en Bongani Stone (38) word daarvan aangekla dat hulle voordeel uit 'n onwettige bedryf getrek het en betrokke is by misdaadverwante bedrywe, sê Nkwalase. "Hulle word ook aangekla van sameswering tot 'n misdaad en nog klagte kan by die klagstaat gevoeg word."
Volgens Nkwalase is 'n veiligheidswag van 'n myngroep in die gebied ook in hegtenis geneem.
Nkwalase sê die kosvoorraad is by wettige verskaffers aangekoop waarna dit deur die mans herverpak en toegedraai is om te verseker dat dit nie beskadig word wanneer dit by ou mynskagte en ventilasieskagte afgegooi word waar die zama-zamas bedrywig is nie. Die kospakkies help die mans om vir lang tye ondergronds te oorleef.
Koeldrank is glo baie gesog by die onwettige delwers en word só verpak voordat dit in borrelplastiek toegedraai word. Foto: SAPD
Kos en koeldrank word in borrelplastiek verpak om te verhoed dat dit beskadig word wanneer dit by mynskagte afgegooi word. Foto: SAPD